*Projekts*

LATVIJAS REPUBLIKAS MINISTRU KABINETS

2016.gada \_\_. \_\_\_ Rīkojums Nr. \_\_

Rīgā (Prot. Nr. \_\_ \_\_. §)

**Par atteikumu nodot privatizācijai nekustamo īpašumu Kaltenē, Rojas pagastā, Rojas novadā**

1. Ministru kabinets (adrese – Brīvības bulvāris 36, Rīga, LV-1520) ir izskatījis Arvja Jansona (dzīvesvieta Torņa iela 5-40, Roja, LV-3265) iesniegto privatizācijas ierosinājumu, kas reģistrēts valsts akciju sabiedrības „Privatizācijas aģentūra” (turpmāk – Privatizācijas aģentūra) privatizācijas ierosinājumu reģistrā 2006.gada 31.augustā ar Nr.1.704.

2. Arvis Jansons ierosina privatizēt koka-akmens molu (steķi), kas atrodas pie Žulnieku upes ietekas Rīgas jūras līcī, Kaltenē, Rojas pagastā.

3. Pēc privatizācijas ierosinājuma izskatīšanas Ministru kabinets konstatē:

3.1. nekustamais īpašums „koka-akmens mols” pie Žulnieku (Žulnieku valgs) upes ietekas Rīgas jūras līcī, Kaltenē, Rojas pagastā, Rojas novadā (turpmāk – valsts būve) nav reģistrēts Nekustamā īpašuma valsts kadastra informācijas sistēmā kā kadastra objekts, īpašuma tiesības uz to zemesgrāmatā nav nostiprinātas;

3.2. ar Rīgas pilsētas Vidzemes priekšpilsētas tiesas 2012.gada 1.februāra spriedumu (spriedums stājies likumīgā spēkā 2012.gada 22.februārī) lietā Nr.C30710110 tika konstatēts juridisks fakts, ka valsts būve ir bezīpašnieka lieta, kas piekritīga valstij.Pamatojoties uz minēto spriedumu, Valsts ieņēmumu dienests 2012. gada 6.novembrī ir ņēmis valsts būvi valsts uzskaitē saskaņā ar valstij piekritīgās mantas pieņemšanas un nodošanas aktu Nr.008380;

3.3. valsts būve normatīvajos aktos noteiktajā kārtībā nav iznomāta;

3.4. valsts būve atrodas jūras piekrastes joslā – daļēji pludmalē, daļēji aiz jūras krasta līnijas, ūdens akvatorijā;

3.5. daļa valsts būves, kas atrodas pludmalē, saistīta ar zemes vienību ar kadastra apzīmējumu 8882 009 0776 (turpmāk – Zemesgabals), kas ietilpst nekustamā īpašuma „Kaltenes Akmeņainā Jūrmala”, kadastra Nr.8882 008 0940, sastāvā, kurš nav ierakstīts zemesgrāmatā un kura tiesiskais valdītājs saskaņā ar Nekustamā īpašuma valsts kadastra informācijas sistēmas datiem ir Rojas novada pašvaldība;

3.6. Rojas novada pašvaldība 2010.gada 23.novembra vēstulē Nr.4-1/1590 apliecina, ka minētajā vietā (pie Žulnieku upes ietekas Rīgas jūras līcī) jūrā atrodas senu pāļu atliekas, kam nav nekādas funkcionālas nozīmes. Savukārt, valsts akciju sabiedrība „Valsts nekustamie īpašumi” 2007.gada 25.maija vēstulē Nr.02-4/9093 sniedza informāciju, ka valsts būvei nav veikta tehniskā inventarizācija, to veidojošie laukakmeņi daļēji ieskaloti gruntī, no laivu steķa saglabājušies tikai koka pāļu fragmenti un kopējais valsts būves tehniskais stāvoklis vērtējams kā neapmierinošs;

3.7. Rojas apvienotā būvvalde 2014.gada 10.decembra vēstulē Nr.4-2/1382 apliecina, ka valsts būve ir būvēta pagājušā gadsimta trīsdesmitajos līdz piecdesmitajos gados un no tās ir saglabājušies vien daļēji gruntī ieskaloti laukakmeņi un koka pāļu fragmenti no laivu steķa. Rojas apvienotā būvvalde atzīst, ka valsts būves atliekas nav funkcionāli izmantojamas. Valsts būve nav tikusi kadastrāli uzmērīta, un tās atlieku tehniskais stāvoklis nav uzskatāms par pietiekamu, lai kadastrālo uzmērīšanu veiktu. Ņemot vērā minēto, valsts būves kadastrālā uzmērīšana nav iespējama;

3.8. atbilstoši Ministru kabineta 2012.gada 10.janvāra noteikumu Nr.48 „Būvju kadastrālās uzmērīšanas noteikumi” 6.6.apakšpunktam kadastrāli neuzmēra inženierbūves pamatus, ja nav izbūvētas vai ir sagruvušas pārējās inženierbūves konstrukcijas. Minēto noteikumu 21.1.11.apakšpunkts nosaka, ka piestātnes un piestātņu krastmalas būvju klasifikācijā grupētas kā lineārās inženierbūves. Saskaņā ar likuma „Par nekustamā īpašuma ierakstīšanu zemesgrāmatā” 19.panta pirmās daļas 3.punktu lineārās inženierbūves zemesgrāmatā nav ierakstāmas kā patstāvīgi īpašuma objekti. Attiecīgi valsts būve nav ierakstāma zemesgrāmatā kā pastāvīgs īpašuma objekts;

3.9. saskaņā ar Civillikuma 968.pantu, uz zemes uzcelta un cieši ar to savienota ēka atzīstama par tās daļu, līdz ar to valsts būve ir uzskatāma par Zemesgabala, ar kuru tā cieši savienota, daļu;

3.10. atbilstoši Civillikuma 1102.pantam jūras piekrastes josla pieder pie publiskiem ūdeņiem. Saskaņā ar Civillikuma 1104.pantu publiskie ūdeņi ir valsts īpašums, ciktāl uz tiem nepastāv īpašuma tiesības privātai personai. Jūras piekraste pieder valstij līdz tai vietai, kuru sasniedz jūras augstākās bangas;

3.11. Zemes pārvaldības likuma 15.panta otrā daļa noteic, ka vietējā pašvaldība ir valdītājs tās administratīvajai teritorijai piegulošajiem jūras piekrastes ūdeņiem, kā arī tās administratīvajā teritorijā esošajai jūras piekrastes sauszemes daļai un iekšzemes publiskajiem ūdeņiem, kuru valdītājs nav par vides aizsardzību atbildīgā ministrija vai cita ministrija un kuri nav privātpersonu īpašumā. Ievērojot minētā likuma 16.panta pirmo daļu, uz likuma pamata pastāvošas īpašuma tiesības uz jūras piekrastes joslu un iekšzemes publiskajiem ūdeņiem ir spēkā arī bez ierakstīšanas zemesgrāmatā. Īpašuma tiesības uz jūras piekrastes joslu un iekšzemes publiskajiem ūdeņiem nenostiprina zemesgrāmatā, ja likumos nav noteikts citādi. Attiecīgi Zemesgabals ir valsts īpašums, kura valdītājs ir Rojas novada pašvaldība, un valsts īpašuma tiesības uz to ir spēkā arī bez ierakstīšanas zemesgrāmatā;

3.12. atbilstoši Zemes pārvaldības likuma 15.panta ceturtajai daļai valsts īpašumā esošos iekšzemes publiskos ūdeņus un jūras piekrastes joslu aizliegts atsavināt, ieķīlāt vai citādi apgrūtināt ar lietu tiesībām. Būvniecība iekšzemes publiskajos ūdeņos un jūras piekrastes joslā ir aizliegta, ja likumos nav noteikts citādi;

3.13. saskaņā ar Aizsargjoslu likuma 36.panta trešās daļas 1.punktu krasta kāpu aizsargjoslā un pludmalē aizliegts atsavināt valsts vai pašvaldības īpašumā esošo zemi, izņemot likumos noteiktos gadījumus, kad personai ir tiesības iegūt īpašumā zemi zem ēkas (būves), ievērojot nosacījumu, ka īpašuma tiesības uz ēku (būvi) attiecīgajai personai ir nostiprinātas zemesgrāmatā;

3.14. ņemot vērā Zemes pārvaldības likuma 15.panta ceturtajā daļā un Aizsargjoslu likuma 36.panta trešās daļas 1.punktā noteikto aizliegumu atsavināt valsts īpašumā esošos iekšzemes publiskos ūdeņus un jūras piekrastes joslu, un, ka valsts būve atrodas jūras piekrastes joslā un ir uzskatāma par Zemesgabala daļu, valsts būvi nevar privatizēt;

3.15. ņemot vērā šā rīkojuma 3.4., 3.5. un 1.14. apakšpunktā konstatēto, saskaņā ar Administratīvā procesa likuma 62.panta otrās daļas 3.punktu nav nepieciešams noskaidrot privatizācijas ierosinātāja Arvja Jansona viedokli, jo Zemes pārvaldības likuma 15.panta ceturtā daļa un Aizsargjoslu likuma 36.panta trešās daļas 1.punkts aizliedz atsavināt valsts būvi, kas atrodas jūras piekrastes joslā.

4. Saskaņā ar Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6. panta trešo daļu Ministru kabinets, lemjot par valsts īpašuma objekta saglabāšanu valsts īpašumā, izvērtē, vai tas nepieciešams valsts pārvaldes funkciju veikšanai saskaņā ar Valsts pārvaldes iekārtas likumu. Saskaņā ar minētā panta piekto daļu tikai Ministru kabinets var pieņemt lēmumu par atteikumu nodot privatizācijai valsts īpašuma objektu. Ministrijas vai citas institūcijas iebildumi pret konkrētā valsts īpašuma nodošanu privatizācijai nevar būt par pamatu tam, lai šā valsts īpašuma privatizācijas ierosinājumu Ministru kabinets neizskatītu pēc būtības. Lēmumā par atteikumu nodot privatizācijai valsts īpašuma objektu, norādāms, kuras valsts pārvaldes funkcijas veikšanai vai kādas komercdarbības veikšanai attiecīgais objekts nepieciešams.

5. Likumdevējs ir noteicis aizliegumu atsavināt valsts īpašumā esošo jūras piekrastes joslu un valsts vai pašvaldību īpašumā esošo zemi Baltijas jūras un Rīgas jūras līča piekrastes krasta kāpu aizsargjoslā, lai sasniegtu sabiedrības interesēm atbilstošu mērķi un nodrošinātu, ka šī zeme tiek saglabāta valsts īpašumā. Atsavināšanas aizlieguma mērķis ir nodrošināt šīs zemes izmantošanu sabiedrības interesēs, lai tā saimnieciskā darbība, kas, ievērojot likumā paredzētos ierobežojumus, tiktu veikta, kalpotu publiskām, nevis privātām interesēm.

6. Saskaņā ar Administratīvā procesa likuma 65.panta pirmo daļu Ministru kabinetam nav jāvērtē, vai piekrastes joslā esošā valsts būve ir nepieciešama valsts pārvaldes funkciju vai valsts vai pašvaldības komercdarbības veikšanai, jo iestādei nav rīcības brīvības.

7. Ikviena personas tiesību ierobežojuma pamatā ir apstākļi un argumenti, tātad ierobežojums tiek noteikts svarīgu valsts interešu labad. Tādēļ atteikumam, kas radītu personas tiesību ierobežojumu, ir jāatbilst samērīguma principam. Saskaņā ar [Valsts pārvaldes iekārtas likuma](http://likumi.lv/ta/id/63545-valsts-parvaldes-iekartas-likums) [10. pantā](http://likumi.lv/ta/id/63545-valsts-parvaldes-iekartas-likums#p10) minētajiem valsts pārvaldes principiem valsts pārvalde ir pakļauta likumam un tiesībām, kā arī darbojas sabiedrības interesēs, īstenojot valsts pārvaldes funkcijas. Saskaņā ar Administratīvā procesa likuma 13. pantu un 66. panta pirmās daļas 4. punktu labums, ko sabiedrība iegūst, atsakot nodot privatizācijai valsts būvi, ir lielāks nekā privatizācijas ierosinātāja – Arvja Jansona - tiesisko interešu ierobežojums, jo netiek apdraudētas likumdevēja īpaši aizsargātas sabiedrības intereses.

8. Ievērojot minētos apsvērumus un pamatojoties uz Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6. panta trešo un piekto daļu, Valsts pārvaldes iekārtas likuma 6. un 9. pantu, 10. panta pirmo, trešo un ceturto daļu, Civillikuma 968.pantu, Zemes pārvaldības likuma 15.panta ceturto daļu, Aizsargjoslu likuma 36.panta trešās daļas 1.punktu un Administratīvā procesa likuma 13. pantu un 66. panta pirmās daļas 4. punktu, Ministru kabinets nolemj atteikt nodot privatizācijai valsts būvi.

9. Finanšu ministrijai pārņemt valsts būvi savā valdījumā.

10. Šo rīkojumu saskaņā ar [Administratīvā procesa likuma](http://likumi.lv/doc.php?id=55567) 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas oficiālajā izdevumā "Latvijas Vēstnesis".

|  |  |
| --- | --- |
| **Ministru prezidents** | **M.Kučinskis** |
|  |  |
| **Ekonomikas ministrs**  **Iesniedzējs:**  **Ministru prezidenta biedrs,**  **ekonomikas ministrs**  **Vīza:**  **Valsts sekretārs** | **A.Ašeradens**  **A.Ašeradens**  **J.Stinka** |
|  |  |

09.06.16. 13:33

1325

Zelča 67013163,

Inese.Zelca@em.gov.lv

Šķestere 67021419,

Eva.Skestere@pa.gov.lv